
1. PREDLOG SKLEPA EVROPSKEGA PARLAMENTA
o razrešnici glede izvrševanja splošnega proračuna Evropske unije za proračunsko leto 2024, oddelek II – Evropski svet in Svet
(2025/2147(DEC))
Evropski parlament,
–	ob upoštevanju splošnega proračuna Evropske unije za proračunsko leto 2024[footnoteRef:1], [1:  UL L 207, 22.2.2024,str. 1, ELI: http://data.europa.eu/eli/budget/2024/207/oj.] 

–	ob upoštevanju konsolidiranega zaključnega računa Evropske unije za proračunsko leto 2024 (COM(2025)0359 – C10‑0147/2025)[footnoteRef:2], [2:  UL C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	ob upoštevanju letnega poročila Sveta organu za podelitev razrešnice o opravljenih notranjih revizijah v letu 2024,
–	ob upoštevanju letnega poročila Računskega sodišča glede izvrševanja proračuna za proračunsko leto 2024 z odgovori institucij[footnoteRef:3], [3:  UL C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	ob upoštevanju izjave o zanesljivosti[footnoteRef:4] računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2024 v skladu s členom 287 Pogodbe o delovanju Evropske unije predložilo Računsko sodišče, [4:  UL C, C/2025/5407, 13.10.2025, ELI: http://data.europa.eu/eli/C/2025/5407/oj.] 

–	ob upoštevanju členov 314(10), 317, 318 in 319 Pogodbe o delovanju Evropske unije,
–	ob upoštevanju Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012[footnoteRef:5] in zlasti členov 59, 118, 260, 261 in 262, [5:  UL L 193, 30.7.2018, str. 1, ELI: http://data.europa.eu/eli/reg/2018/1046/oj.] 

–	ob upoštevanju Uredbe (EU, Euratom) 2024/2509 Evropskega parlamenta in Sveta z dne 23. septembra 2024 o finančnih pravilih, ki se uporabljajo za splošni proračun Unije[footnoteRef:6] in zlasti členov 59, 118, 266, 267 in 268, [6:  UL L, 2024/2509, 26.9.2024, ELI:  http://data.europa.eu/eli/reg/2024/2509/oj.] 

–	ob upoštevanju člena 102 in Priloge V Poslovnika,
–	ob upoštevanju poročila Odbora za proračunski nadzor (A10‑0000/2026),
1.	podeli razrešnico/odloži podelitev razrešnice generalni sekretarki Sveta glede izvrševanja proračuna Evropskega sveta in Sveta za proračunsko leto 2024;
2.	navaja svoje pripombe v priloženi resoluciji;
3.	naroči svoji predsednici, naj ta sklep in resolucijo, ki je del sklepa, posreduje Evropskemu svetu, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

[bookmark: _Toc219197957]2. PREDLOG RESOLUCIJE EVROPSKEGA PARLAMENTA
s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2024, oddelek II – Evropski svet in Svet
(2025/2147(DEC))
Evropski parlament,
–	ob upoštevanju sklepa o razrešnici glede izvrševanja splošnega proračuna Evropske unije za proračunsko leto 2024, oddelek II – Evropski svet in Svet,
–	ob upoštevanju člena 102 in Priloge V Poslovnika,
–	ob upoštevanju poročila Odbora za proračunski nadzor (A10‑0000/2026),
A.	ker želi organ za podelitev razrešnice med postopkom podelitve poudariti poseben pomen nadaljnjega povečevanja demokratične legitimnosti institucij Unije z izboljšanjem preglednosti in odgovornosti in izvajanjem koncepta smotrnostne priprave proračuna in dobrega upravljanja človeških virov;
B.	ker ima Parlament v skladu s členom 319 Pogodbe o delovanju Evropske unije (PDEU) izključno pristojnost podeliti razrešnico za izvrševanje splošnega proračuna Unije in ker je proračun Evropskega sveta in Sveta oddelek proračuna Unije;
C.	ker Evropski svet na podlagi člena 15(1) Pogodbe o Evropski uniji ne opravlja zakonodajne funkcije;
D.	ker Komisija v skladu s členom 317 PDEU izvršuje proračun Unije na lastno odgovornost, pri čemer upošteva načela dobrega finančnega poslovodenja, in ker v skladu z veljavnim okvirom potrebna pooblastila za izvrševanje oddelkov proračuna, ki se nanašajo nanje, prenese na druge institucije Unije;
E.	ker v skladu s členoma 235(4) in 240(2) PDEU Evropskemu svetu in Svetu (v nadaljnjem besedilu: Svet) pomaga generalni sekretariat Sveta (v nadaljnjem besedilu: sekretariat) in ker je generalna sekretarka Sveta v celoti odgovorna za dobro upravljanje odobrenih proračunskih sredstev, knjiženih v oddelek II proračuna Unije;
F.	ker Parlament že več kot 20 let izvaja uveljavljeno in spoštovano prakso podeljevanja razrešnice vsem institucijam, organom, uradom in agencijam Unije in ker Komisija podpira, da se praksa podeljevanja razrešnice vsaki posamezni instituciji, organu, uradu in agenciji Unije za njene upravne odhodke nadaljuje;
G.	ker Komisija v skladu s členom 59(1) finančne uredbe na druge institucije Unije prenese potrebna pooblastila za izvrševanje oddelkov proračuna, ki se nanašajo nanje;
H.	ker Parlament zaradi nepripravljenosti Sveta za sodelovanje v postopku razrešnice generalnemu sekretarju Sveta ni podelil razrešnice že od postopka podelitve razrešnice za leto 2009;
I.	ker bi morala biti Evropski svet in Svet kot instituciji Unije in prejemnika sredstev iz splošnega proračuna Unije pregledna in demokratično odgovorna državljanom Unije in ker bi bilo treba izvajati demokratični nadzor nad njuno porabo javnih sredstev;
J.	ker morajo institucije Unije v skladu s členom 15(3) PDEU v svojem poslovniku zagotoviti preglednost svojih postopkov, varuhinja človekovih pravic pa je v več preiskavah in odločbah kritizirala Svet zaradi pomanjkanja preglednosti, kar kaže, da Svet ni v celoti prepoznal kritične povezave med demokracijo in preglednostjo odločanja;
K.	ker sodna praksa Sodišča Evropske unije potrjuje pravico davkoplačevalcev in javnosti do obveščenosti o porabi javnih prihodkov in ker je Splošno sodišče v sodbi z dne 25. januarja 2023 v zadevi T-163/21[footnoteRef:7], De Capitani proti Svet, o preglednosti v zakonodajnem postopku Unije navedlo, da dokumenti, ki jih Svet pripravi v svojih delovnih skupinah, niso tehnične, temveč zakonodajne narave, in so zato predmet zahtev za dostop do dokumentov; [7:  	Sodba Splošnega sodišča z dne 25. januarja 2023, De Capitani proti Svet, T-163/21, CLI:EU:T:2023:15. ] 

1.	ugotavlja, da je proračun Sveta del razdelka 7 večletnega finančnega okvira „Evropska javna uprava“, ki je v letu 2023 znašal 13,3 milijarde EUR (kar je 6,9 % celotnega proračuna Unije); ugotavlja, da je proračun Sveta znašal približno 0,7 milijarde EUR oziroma 5,26 % skupnih upravnih odhodkov Unije;
2.	ugotavlja, da je Računsko sodišče v letnem poročilu za proračunsko leto 2024 preučilo vzorec 70 transakcij v razdelku za upravo, torej enako število kot leta 2023; je seznanjen tudi z navedbo Računskega sodišča, da med upravne odhodke sodijo odhodki za človeške vire, vključno z odhodki za pokojnine, ki so leta 2024 znašali približno 69 % vseh upravnih odhodkov, ter odhodki za stavbe, opremo, energijo, komunikacije in informacijsko tehnologijo ter da njegovo delo že mnogo let kaže, da je pri tej porabi tveganje na splošno majhno;
3.	ugotavlja, da je 16 (23 %) od 70 transakcij vsebovalo napake, vendar je Računsko sodišče na podlagi treh količinsko opredeljenih napak ocenilo, da je stopnja napake pod pragom pomembnosti; ugotavlja, da v svojem poročilu ni opredelilo posebnih težav v zvezi s Svetom;
Stanje v postopku razrešnice
4.	močno obžaluje, da je moral Parlament od leta 2009, kot tudi za proračunsko leto 2023, zavrniti podelitev razrešnice Svetu, saj Svet še naprej zavrača sodelovanje s Parlamentom pri postopku razrešnice, zaradi česar Parlament ne more sprejeti informirane odločitve na podlagi resnega in temeljitega nadzora nad izvrševanjem proračuna Sveta;
5.	ugotavlja, da so ustrezne službe Parlamenta 22. septembra 2025 v imenu poročevalca za postopek razrešnice sekretariatu Sveta poslale vprašalnik s 103 vprašanji, pomembnimi za Parlament, da bi se omogočil temeljit nadzor nad izvrševanjem proračuna Sveta in upravljanjem Sveta; ugotavlja tudi, da so bili podobni vprašalniki poslani vsem drugim institucijam, ki so Parlamentu posredovale podrobne odgovore na vsa vprašanja;
6	obžaluje, da je sekretariat 3. oktobra 2025 ponovno obvestil Parlament, da na ta vprašalnik ne bo odgovoril in da Svet ne bo sodeloval na predstavitvi, ki je bila v okviru postopka razrešnice organizirana 6. novembra 2025 in na kateri so sodelovale vse druge povabljene institucije;
7.	poudarja, da ima Parlament na podlagi člena 319 PDEU ter ustreznimi določbami finančne uredbe in svojega poslovnika posebno pravico, da v skladu s sedanjo razlago in prakso podeli razrešnico, da se ohranita preglednost in demokratična odgovornost do davkoplačevalcev Unije;
8.	poudarja, da člen 59(1) finančne uredbe določa, da Komisija na druge institucije Unije prenese potrebna pooblastila za izvrševanje oddelkov proračuna, ki se nanašajo nanje, zato ne more razumeti stališča Sveta, da bi se lahko razrešnica za izvrševanje proračuna Sveta podelila Komisiji;
9.	poudarja uveljavljeno in spoštovano prakso podeljevanja razrešnice vsem institucijam, organom, uradom in agencijam, vključno z Evropskim svetom in Svetom, ki jo Parlament izvaja že več kot 20 let; opozarja, da je Komisija izjavila, da ne more nadzorovati izvrševanja proračunov drugih institucij Unije; poudarja večkrat izraženo stališče Komisije, da bi moral Parlament nadaljevati prakso podeljevanja razrešnice institucijam Unije v zvezi z upravnimi odhodki in izvrševanjem proračuna Unije, da bi ohranili skladnost z načelom dobrega finančnega poslovodenja;
10.	poudarja, da lahko Parlament v takih okoliščinah preveri le poročila Računskega sodišča in varuha človekovih pravic ter javno dostopne informacije na spletnem mestu Sveta, zaradi česar Parlament ne more sprejeti informirane odločitve o podelitvi razrešnice;
11.	obžaluje, da Svet že več kot desetletje ni pokazal politične volje za sodelovanje s Parlamentom v letnem postopku podelitve razrešnice in da je to trajno negativno vplivalo na obe instituciji ter diskreditiralo upravljanje in demokratični nadzor nad proračunom Unije ter omajalo zaupanje državljanov v preglednost Unije;
12.	ponovno poudarja, da je to, da Svet vztrajno zavrača sodelovanje v postopku razrešnice, nesprejemljiva kršitev demokratične odgovornosti; poziva k pravnim in postopkovnim spremembam, s katerimi bi zadržali proračunska sredstva za vse institucije Unije, ki ne izpolnjujejo obveznosti glede preglednosti;
13.	izpostavlja sodno prakso Sodišča Evropske unije v zvezi s tem, da imajo davkoplačevalci in javnost pravico biti seznanjeni, kako se uporabljajo javni prihodki; zato zahteva polno spoštovanje pristojnosti in vloge Parlamenta kot poroka za načelo demokratične odgovornosti; poziva Svet, naj ustrezno upošteva priporočila, ki jih Parlament sprejme v zvezi s postopkom razrešnice, in vztraja, da je treba v celoti izvajati člen 14(1) PEU;
14.	ugotavlja, da je predstavnik predsedstva Sveta 6. maja 2025 v govoru na plenarnem zasedanju Parlamenta izrazil pripravljenost, da se pri podeljevanju razrešnice v zvezi z oddelkom proračuna Unije za Evropski svet in Svet vzpostavi smiselno in pragmatično sodelovanje med institucijama, in poziva, naj tej pripravljenosti kmalu sledijo konkretna dejanja; poziva Svet, naj čim prej obnovi pogajanja s Parlamentom na najvišji ravni in vanje vključi generalna sekretarja in predsednika obeh institucij, da bi se premaknili z mrtve točke in našli rešitev, pri tem pa spoštovali vlogo Parlamenta in Sveta v postopku razrešnice ter zagotovili preglednost in ustrezen demokratični nadzor nad izvrševanjem proračuna; ponovno poziva pravni službi Komisije in Sveta, naj predložita mnenje o morebitnih rešitvah na podlagi Pogodb, s katerimi bi dosegli, da bi Svet v postopku razrešnice prevzel odgovornost;
15.	poudarja, da je sicer treba razmere izboljšati s tesnejšim medinstitucionalnim sodelovanjem v okviru Pogodb, vendar bi lahko z njuno spremembo postopek podelitve razrešnice jasneje opredelili, da bi bil preglednejši, Parlamentu pa podelili izrecno pristojnost za podelitev razrešnice vsem institucijam, organom, uradom in agencijam Unije posamično; poudarja pa tudi, da je treba, dokler pregled ne bo opravljen, sedanje razmere izboljšati z okrepljenim medinstitucionalnim sodelovanjem; v zvezi s tem poziva Svet, naj dejavno sodeluje s Parlamentom;
16.	ugotavlja, da Parlament kljub dolgoletni nepripravljenosti Sveta za sodelovanje v postopku razrešnice v tem poročilu izpostavlja nekatere politične prednostne naloge in navaja nekatere ugotovitve v zvezi z upravljanjem proračuna in finančnim poslovodenjem Sveta ter druge ugotovitve, pomembne za postopek podelitve razrešnice;
17.	ugotavlja, da zaradi nesodelovanja Sveta s Parlamentom ugotovitve v naslednjih oddelkih temeljijo predvsem na združenih informacijah, objavljenih na spletnem mestu Sveta, ki pa niso dovolj podrobne;
Politične prednostne naloge
18.	obžaluje, da Svet uveljavlja svoje pristojnosti v postopkih imenovanja v številne institucije, organe, urade in agencije Unije, ne da bi upošteval mnenja zainteresiranih strani ali priporočila Evropskega urada za boj proti goljufijam (OLAF);
19.	obžaluje, dolgoletno prakso Sveta, po kateri ne preizprašuje predlaganj in imenovanj posameznih držav članic na večino položajev, kar pomeni, da se poklicne kvalifikacije kandidatov ne preverjajo temeljito; zato vztraja, da je treba izvajanje te pristojnosti Sveta pregledati, da bi zagotovili in okrepili udeležbo zadevnih institucij, organov, uradov in agencij ter povečali legitimnost imenovanj; predlaga, da bi lahko za zagotovitev, da bodo imeli kandidati potrebne kvalifikacije, kot eno od možnosti uporabili enako vrsto preverjanja zunanje strokovne skupine, kot se uporablja za imenovanje sodnikov in generalnih pravobranilcev Sodišča Evropske unije;
20.	opozarja, da Svet na podlagi člena 286(2) PDEU imenuje člane Računskega sodišča po posvetovanju s Parlamentom; opozarja, da Parlament na podlagi tega poda mnenje o kandidatih; obžaluje, da Svet pri imenovanju članov Računskega sodišča večkrat ni upošteval priporočil, ki jih je Parlament podal v svoji posvetovalni vlogi; opozarja, da mnenje Parlamenta za Svet sicer ni zavezujoče, a so kandidati, ki so prejeli negativno mnenje, sprejeli odločitev Parlamenta in umaknili svojo kandidaturo, s čimer so priznali vlogo Parlamenta kot demokratičnega nadzornega organa, povezanega z zaščito proračuna Unije; poziva Svet, naj sodeluje pri postopku razrešnice ter tako prizna vlogo Parlamenta;
21.	poudarja, da stalno neravnovesje med spoloma med člani Računskega sodišča postaja vse bolj anahronistično; ponovno poziva Svet, naj to vprašanje obravnava tako, da ponovno preuči postopek imenovanja in sprejme konkretne ukrepe, kot je zahteva, da države članice predlagajo vsaj dva kandidata različnih spolov;
22.	obžaluje, da Svet še ne upošteva resolucije Parlamenta z dne 17. decembra 2020 o tem, da je treba oblikovati namensko sestavo Sveta za enakost spolov, in vztraja, da bi tak forum zagotovil boljše vključevanje enakosti spolov v politike in strategije Unije ter bistveno usklajevanje in napredek pri glavnih vprašanjih, povezanih z enakostjo spolov;
23.	opozarja, da vlade držav članic sporazumno imenujejo sodnike in generalne pravobranilce Sodišča po posvetovanju z odborom, ki je pristojen za mnenje o ustreznosti kandidatov za opravljanje zahtevanih nalog;
24.	poziva rotirajoča predsedstva Sveta, naj v skladu s sklepi delavnice, ki jo je 27. junija 2023 organiziral Odbor Parlamenta za proračunski nadzor, opustijo uporabo korporacijskega sponzorstva za kritje svojih stroškov, saj to lahko pomeni nevarnost nastanka nasprotja interesov; ugotavlja, da je evropska varuhinja človekovih pravic v svojem sklepu z dne 9. septembra 2024 o strateški pobudi o sponzorstvih predsedstva Sveta Evropske unije pozvala Svet, naj preuči dosedanje izvajanje nezavezujočih pravil, ki jih je Svet sprejel v zvezi s sponzorstvi svojih predsedstev (v nadaljnjem besedilu: smernice), in razišče, ali so možni drugi ukrepi, ki bi pomagali ublažiti tveganja, povezana z uporabo sponzorstev, vključno s tveganjem nasprotja interesov in tveganjem izgube ugleda; na podlagi letnega poročila evropske varuhinje človekovih pravic za leto 2024 z zaskrbljenostjo ugotavlja, da Svet še vedno ni v celoti obravnaval pomislekov javnosti glede uporabe korporacijskega sponzorstva, saj se vedno znova pojavlja pomanjkanje preglednosti v zvezi z identiteto sponzorjev, naravo njihove podpore in tem, kar pridobijo v zameno, sponzorji pa lahko logotip predsedstva še vedno uporabljajo v komercialne namene; poziva Svet, naj zagotovi, da bodo smernice zavezujoče; zato ponovno poziva Svet, naj poskrbi za proračun svojih predsedstev, da bi zagotovil ustrezne in enotne standarde uspešnosti in učinkovitosti pri delu Sveta na splošno;
25.	izraža globoko zaskrbljenost zaradi vse večje vključenosti Evropskega sveta v zakonodajne zadeve, čeprav nima niti zakonodajnih niti izvršilnih pooblastil in ne spoštuje enakih standardov preglednosti kot Svet, kar povzroča pomanjkanje odgovornosti;
26.	poudarja, da glasovanje s soglasjem v Svetu na nekaterih področjih politike hromi postopek odločanja v Uniji ter da ga lahko države članice, zlasti tiste, ki ne spoštujejo načela pravne države, zlorabljajo za izsiljevanje; v zvezi s tem ponovno izraža obžalovanje zaradi obstruktivnega stališča madžarske vlade v Evropskem svetu; ugotavlja, da sedanji politični zastoj in nezadosten napredek pri reformah preglednosti še naprej zmanjšujeta zaupanje v Evropski svet in zmanjšujeta njegovo učinkovitost; poziva k ciljno usmerjenim reformam Pogodb, da bi izboljšali demokratično odločanje in povečali preglednost v Evropskem svetu;
Upravljanje proračuna in finančno poslovodenje
27.	ponovno obžaluje, da proračun Evropskega sveta in Sveta ni razdeljen na dva jasno ločena proračuna, kot je Parlament priporočil v nedavnih resolucijah o razrešnici, da bi se povečali preglednost in odgovornost, predvsem ko gre za Evropski svet, od katerega je trenutno nemogoče pridobiti zanesljive informacije o stroških delovanja;
28.	ugotavlja, da je proračun Sveta v letu 2024 znašal 676 881 123 EUR, kar je 4,47 % več kot leta 2023; ugotavlja, da je to povečanje povezano predvsem z revizijo parametrov posodobitve plač zaradi inflacije;
29.	ugotavlja, da je stopnja izvrševanja odobritev za prevzem obveznosti Sveta v tekočem letu v letu 2024 znašala 96,40 % (v primerjavi s 97,01 % v letu 2023), stopnja izvrševanja odobritev plačil v tekočem letu v letu 2024 pa 87,95 % (v primerjavi s 86,39 % v letu 2023); ugotavlja, da je bilo konec leta 2024 razveljavljenih približno 24 milijonov EUR odobritev, od katerih jih je približno 62 % izviralo iz proračunskih vrstic, povezanih z odhodki za zaposlene; ugotavlja, da je stopnja izvrševanja skupnega zneska, prenesenega iz leta 2023 v leto 2024 znašala 91 %, tj. 85 520 696 EUR;
30.	ugotavlja, da so odobritve, prenesene iz leta 2024 v leto 2025, skupaj znašale 78,6 milijona EUR (zmanjšanje s približno 85,5 milijona EUR v prejšnjem letu) in so zajemale predvsem računalniške sisteme, stroške tolmačenja, zagotovljenega v letu 2024, za katere računi ob zaprtju še niso bili dogovorjeni s službami Komisije, stavbe, informacijske in javne dogodke, tehnično opremo, varnost in zaščito, sestanke in konference, večinoma v zvezi z računi, ki še niso bili prejeti za organizacijo zasedanj in vrhov Evropskega sveta, zasedanj Sveta v letu 2024, pohištvo in druge odhodke za zaposlene;
31.	ugotavlja, da je Svet v letu 2024 izvedel 42 proračunskih prerazporeditev v skladu s členom 29 finančne uredbe, da bi okrepil različne proračunske vrstice, vključno z „Opremljanjem in instalacijskimi deli“, „Storitvami varovanja“, „Nabavo strojne in programske opreme“ ter „Nakupom ter zamenjavo tehničnih naprav in opreme“; ugotavlja, da so tri od teh prerazporeditev, o katerih je bilo treba obvestiti proračunski organ v skladu s členom 29(2) finančne uredbe, skupaj znašale približno 12,8 milijona EUR;
32.	ugotavlja, da se je povprečni čas za plačila računov med letoma 2023 in 2025 povečal s 13 na 15 dni, kar je precej pod najdaljšim rokom 30 dni, s čimer se preprečijo zamudne obresti;
33.	ugotavlja, da so se stroški službenih potovanj, ki zajemajo stroške službenih potovanj sekretariata in stroške službenih potovanj uslužbencev, povezanih z Evropskim svetom, zmanjšali za 18,50 %, in sicer s približno 5,2 milijona EUR v letu 2023 na približno 4,3 milijona EUR v letu 2024, potni stroški delegacij predsedstev in nacionalnih delegacij pa so se zmanjšali za 2,61 %, in sicer s približno 15,3 milijona EUR v letu 2023 na približno 14,9 milijona EUR v letu 2024;
34.	poziva Svet, naj objavi letno razčlenitev potnih stroškov in stroškov za reprezentanco visokih uradnikov, vključno s predsednikom Evropskega sveta, visoko predstavnico Unije za zunanje zadeve in varnostno politiko ter sekretariatom, v uporabniku prijazni obliki in dostopno javnosti;
35.	izraža zaskrbljenost, ker ni dovolj nadzornih mehanizmov v zvezi s tem, kako Svet uporablja svetovalne storitve in zunanje izvajalce; poziva k popolnemu razkritju vseh naročil, ki presegajo 50 000 EUR, pri čemer je treba navesti podroben opis obsega, rezultatov in dodeljenih subjektov, da bi preprečili morebitno zlorabo javnih sredstev;

Notranje upravljanje, uspešnost in notranja kontrola
36.	ugotavlja, da so dejavnosti sekretariata temeljile na večletnih ciljih, sprejetih leta 2022, in sklopu posebnih ciljev, ki zagotavljajo tekoče postopke odločanja v Evropskem svetu in Svetu ter se pregledujejo vsako leto; je seznanjen s prednostnimi nalogami sekretariata v letu 2024, ki vključujejo optimizacijo delovnega okolja, spodbujanje kulture, usmerjene v stranke, vodenje zelene preobrazbe, izkoriščanje prednosti digitalne preobrazbe in povečanje splošne organizacijske učinkovitosti; ceni, da je sekretariat v letu 2024 podprl organizacijo šestih zasedanj Evropskega sveta, dveh neformalnih srečanj voditeljev držav ali vlad in enega vrha držav euroobmočja;
37.	pozdravlja uporabo podatkov pri odločanju, zlasti na podlagi mesečne finančne preglednice, ki prikazuje ključne kazalnike smotrnosti po službah sekretariata, in preglednice vodstvenih delavcev s ključnimi vpogledi iz podatkov o človeških virih za lažje vsakodnevno upravljanje in odločanje na področju človeških virov;
38.	ugotavlja, da je sekretariat v letu 2024 pomagal organizirati 4164 sej Sveta (v primerjavi s 4429 sejami v letu 2023) in 152 sej/obiskov/misij za predsednika Evropskega sveta (v primerjavi s 124 sejami v letu 2023);
39.	pozdravlja izvajanje in delovanje notranje kontrole sekretariata, ki temelji na mednarodno sprejetih standardih in je namenjena zagotavljanju uspešnosti, učinkovitosti in gospodarnosti operacij, zanesljivosti poročanja, varovanju sredstev in informacij, preprečevanju in odkrivanju nepravilnosti ter ustreznemu obvladovanju tveganj; ugotavlja, da se je ločevanje nalog v finančnih procesih ohranilo, da so se registri tveganj redno spremljali ter da so avtomatizirane kontrole in finančno usposabljanje uslužbencev v letu 2024 prispevali k zanesljivemu okolju kontrol;
40.	ugotavlja, da je Svet v skladu s členom 118 finančne uredbe organu za podelitev razrešnice posredoval svoje letno poročilo o notranjih revizijah, opravljenih v letu 2024; ugotavlja, da je bilo ob koncu leta 2024 izvedenih 82 % priporočil, podanih v obdobju 2022–2024, 17 % je bilo še odprtih, pri 1 % priporočil pa je vodstvo sprejelo tveganje oziroma priporočila niso več veljala; ugotavlja, da so bile leta 2024 zaključene štiri notranje revizije; ugotavlja, da je notranji revizor za dve od teh revizij (eno o podpori evropskemu mirovnemu instrumentu in drugo o računovodskih postopkih v zvezi z neopredmetenimi sredstvi sekretariata) izdal več prednostnih priporočil, ki so jih revidirane službe sprejele;
Človeški viri, enakost in dobro počutje zaposlenih
41.	ugotavlja, da je imel sekretariat ob koncu leta 2024 3124 zaposlenih (v primerjavi s 3115 v letu 2023); je seznanjen z razčlenitvijo uslužbencev po funkcijah, saj je sekretariat v letu 2024 zaposloval 2720 stalnih uslužbencev, 401 začasnega uslužbenca, 222 pogodbenih uslužbencev in 26 napotenih nacionalnih strokovnjakov; ugotavlja, da je porazdelitev stalnih in začasnih uslužbencev med kategorijami delovnih mest ostala stabilna, saj je bilo leta 2024 zaposlenih 1497 upravnih uslužbencev (AD) (1474 leta 2023), 1146 strokovno-tehničnih uslužbencev (AST) (1159 leta 2032) in 232 tajnikov (SC) (295 leta 2023); ugotavlja, da je stopnja zasedenosti delovnih mest v kadrovskem načrtu konec leta 2024 znašala 97,4 % (v primerjavi s 97,10 % leta 2023);
42.	obžaluje pomanjkanje javno dostopnih informacij o spolu in geografski porazdelitvi uslužbencev v sekretariatu; poziva Svet, naj Parlamentu posreduje informacije o uravnoteženi zastopanosti spolov, geografski razčlenitvi in invalidnosti uslužbencev ter o povezanih internih politikah; poziva Svet, naj spodbuja geografsko uravnoteženost uslužbencev, tako da ponudi širši nabor kandidatov iz manj zastopanih držav članic;
43.	pozdravlja prizadevanja sekretariata v letu 2024, da bi privabil, obdržal in motiviral uslužbence; ugotavlja, da je sekretariat sodeloval na kariernih dnevih, kariernih sejmih, dogodkih v zvezi s človeškimi viri za stalna predstavništva in informativnih srečanjih za predstavnike držav članic, okrepil izmenjave z uslužbenci drugih institucij z medinstitucionalnim sledenjem na delovnem mestu, pri čemer je dejavno sodelovalo 23 uslužbencev sekretariata, prispeval k posodobitvi delovanja urada EPSO, organiziral 518 izbirnih postopkov in 127 razgovorov ter notranje natečaje za vse vrste funkcij;
44.	z zadovoljstvom ugotavlja, da sekretariat ponuja vrsto usposabljanj in kampanj za ozaveščanje o posebnih temah, kot so finance, varnostni ukrepi in bonton; je seznanjen zlasti z izboljšano metriko v zvezi s kampanjo sekretariata za ozaveščanje o etiki, medtem ko se je sodelovanje uslužbencev pri etičnih vprašanjih v letu 2024 znatno povečalo;
45.	je seznanjen z različnimi ukrepi, ki jih je Svet leta 2024 sprejel za izboljšanje zdravja in dobrega počutja svojih uslužbencev; v zvezi s tem ugotavlja, da je sekretariat nudil podporo, med drugim prek poklicnih in kliničnih psihologov ter tečajev usposabljanja za ohranjanje duševnega zdravja in obvladovanje stresa; pozdravlja, da je sekretariat sodeloval pri organizaciji medinstitucionalnega tedna zdravja in varnosti oktobra 2024 ter na svojih internetnih straneh objavil vse svoje storitve in dejavnosti, ki podpirajo dobro počutje in zdravje; ugotavlja, da je sekretariat pripravil preglednico s kazalniki v zvezi s psihosocialnimi tveganji, katere cilj je bolje usmeriti preventivne ukrepe, in vzpostavil večdisciplinarno skupino, ki razvija sistem upravljanja zdravja in varnosti, da bi sekretariat lahko lažje nadzoroval vsa tveganja na delovnem mestu;
46.	z zadovoljstvom ugotavlja, da ima sekretariat več skupin ali mrež, kot so skupina in mreža Generalnega sekretariata Sveta Evropske unije (GSS) za pomoč pri raznolikosti in vključevanju, mreža Olympia (za uslužbenke), mreža LGBTI in mreža za pravice invalidov;
47.	z zadovoljstvom ugotavlja, da je sekretariat v okviru svojih dejavnosti sprejel ukrepe za invalide; ugotavlja, da je vzpostavil poenostavljen postopek za obravnavo prošenj pripravnikov, uslužbencev in invalidnih kandidatov za razumne prilagoditve; ugotavlja tudi, da so bila leta 2024 organizirana nadaljnja usposabljanja za vratarje o sprejemu in spremljanju obiskovalcev z različnimi oblikami invalidnosti; ugotavlja, da je sekretariat v letu 2024 sprejel 115 pripravnikov, od katerih jih je bilo pet sprejetih v okviru programa pozitivnih ukrepov sekretariata za invalidne pripravnike; opozarja, da bi morala biti pripravništva plačana v skladu z resolucijo Parlamenta z dne 14. junija 2023 o kakovostnih pripravništvih v EU (2020/2005(INL)), v kateri je pozval, naj bodo vsa pripravništva v Evropi plačana;
48.	ugotavlja, da je sekretariat uvedel nova pravila o delovnem času, delu na daljavo in dopustu ter uvedel nov informacijski modul (Sysper-TIM) za upravljanje delovnega časa; z zadovoljstvom ugotavlja, da so bila v zvezi z novimi pravili in novim modulom organizirana usposabljanja in komunikacijske dejavnosti, kot so video navodila, pogosta vprašanja, spletni seminarji itd.;
Etični okvir in preglednost
49.	znova poudarja, da etično ravnanje prispeva k dobremu finančnemu poslovodenju in povečuje zaupanje javnosti ter da je, kot je poudarilo Računsko sodišče v posebnem poročilu 13/2019, mogoče izboljšati etične okvire institucij Unije; opozarja zlasti na priporočilo Računskega sodišča v zvezi z izboljšanjem etičnega okvira Sveta; je zaskrbljen, ker ni skupnega etičnega okvira Unije, ki bi urejal delo predstavnikov držav članic v Svetu, kot je ugotovilo Računsko sodišče;
50.	obžaluje, da sta na spletnem mestu Sveta dostopna dva ključna elementa etičnega okvira Sveta, in sicer „vodnik po etiki in ravnanju“ za uslužbence sekretariata ter „kodeks ravnanja za predsednika Evropskega sveta“, brez dodatnih navodil ali datuma objave; kritizira, da kodeks ravnanja za predsednika Evropskega sveta kljub številnim zahtevam Parlamenta ni bil usklajen s kodeksoma Parlamenta in Komisije, zlasti kar zadeva dejavnosti po prenehanju funkcije predsednika;
51.	ugotavlja, da sekretariat objavlja letno poročilo z informacijami o poklicnih dejavnostih nekdanjih visokih uradnikov sekretariata, potem ko prenehajo delati za institucijo, v skladu s členom 16, tretji in četrti odstavek, Kadrovskih predpisov za uradnike Unije; na podlagi poročila za leto 2024 ugotavlja, da je en nekdanji visoki uradnik več kot 12 mesecev po odhodu iz sekretariata izjavil, da namerava opravljati poklicne dejavnosti; ugotavlja, da je bilo pred sprejetjem odločitve v tej zadevi opravljeno posvetovanje s skupnim odborom (commission paritaire); z obžalovanjem ugotavlja, da na spletnem mestu Sveta ni informacij o tem, ali je bila sprejeta odločitev za odobritev ali proti izdaji dovoljenja za opravljanje zahtevane dejavnosti; ponovno poziva Svet, naj določi strožja pravila za zaposlitev visokih uradnikov po izteku mandata, vključno z daljšim obdobjem mirovanja in obveznim javnim razkritjem povezav z zasebnim sektorjem;
52.	obžaluje, da je sodelovanje stalnih predstavnikov držav članic v obveznem registru za preglednost, ki je bil vzpostavljen z medinstitucionalnim sporazumom z dne 20. maja 2021 med Parlamentom, Svetom in Komisijo, popolnoma prostovoljno, saj je uporaba načela pogojenosti prepuščena presoji stalnega predstavništva vsake države članice; ugotavlja, da le omejeno število držav članic in institucij Unije v svojih regulativnih okvirih spoštuje dobro prakso uporabe obvezne široke opredelitve lobistov, in vztraja, da bi morala vsa stalna predstavništva dejavno sodelovati v obveznem registru za preglednost pred in med predsedovanjem njihove države članice Svetu ter po njem; opozarja na stališče Parlamenta, da predstavniki držav članic, ki neposredno prejemajo subvencije Unije prek podjetij, katerih lastniki so, ne bi smeli sodelovati v razpravah in pri glasovanju o politikah in proračunskih sredstvih, povezanih s temi subvencijami; obžaluje, da Svet obveznega registra za preglednost ne uporablja v celoti in ne sprejema predlogov za njegovo izboljšanje; ponovno poziva Svet, naj se vzdrži sodelovanja z neregistriranimi lobisti in zagotovi, da bodo njegovi visoki uradniki, vključno s stalnimi predstavniki in vodji delegacij, javno razkrili svoja srečanja z interesnimi skupinami in lobisti v standardiziranem registru za preglednost, podobno kot velja za obveznosti poslancev Parlamenta in članov Komisije;
53.	obžaluje, da postopek odločanja v Svetu še zdaleč ni popolnoma pregleden, kar vpliva na zaupanje državljanov v Unijo kot transparenten subjekt in s tem ogroža ugled Unije kot celote; opominja na priporočila evropske varuhinje človekovih pravic o preglednosti zakonodajnega postopka v Svetu v strateški preiskavi OI/2/2017/TE in jih podpira; poziva Svet, naj sprejme vse ukrepe, potrebne za takojšnjo izvajanje priporočil varuhinje in ustreznih sodb Sodišča EU; opozarja, da je Sodišče EU v sodbi v zadevi T-163/21, De Capitani proti Svet, poudarilo, da bi moral Svet zagotoviti jasnejšo zakonodajno preglednost, da bi se omogočil dostop do zakonodajnih dokumentov, kar je zgolj obveznost Sveta v smislu javnega nadzora in odgovornosti sozakonodajalcev kot temelja demokratične legitimnosti;
54.	ugotavlja, da je evropska varuhinja človekovih pravic v zvezi s tem, kako Svet obravnava zahteve za dostop javnosti do zakonodajnih dokumentov, leta 2023 začela novo preiskavo na lastno pobudo in jo leta 2024 zaključila; je seznanjen z zaključki te preiskave, v katerih je bilo ugotovljeno, da je Svet varstvo tekočih postopkov odločanja uporabil kot razlog za zavrnitev dostopa do dokumentov z argumenti, ki so bili „nejasni, abstraktni in neutemeljeni“; opozarja, da je Sodišče EU zavrnilo argumente, ki so vključevali potrebo po preprečevanju zunanjega pritiska ali napačne razlage javnosti ali potrebo po zaščiti pravnih nasvetov; ga zato skrbi, da Svet ne spoštuje sodne prakse Unije; poziva Svet, naj te pomanjkljivosti odpravi s takojšnjim razkritjem zakonodajnih dokumentov, tudi če bi to povzročilo zunanji pritisk, saj je to dejavnik v demokratičnem zakonodajnem postopku, dostop do zakonodajnih dokumentov pa naj zavrne le v resnično izjemnih okoliščinah;
55.	ugotavlja, da je skupina za dostop do dokumentov poročala, da je v letu 2024 prejela in odgovorila na veliko število prošenj za dostop javnosti do dokumentov, in sicer 2872 začetnih prošenj za dostop do dokumentov (zmanjšanje s 3732), ki zahtevajo analizo 10096 dokumentov (zmanjšanje s 13912 dokumentov v letu 2023), in 30 potrdilnih prošenj (zmanjšanje s 40 v letu 2023); priznava, da se je tovrstna delovna obremenitev verjetno zmanjšala zaradi ustavitve zakonodajnega dela Unije v zvezi z evropskimi volitvami leta 2024;
56.	kar zadeva začetne prošnje za dostop ugotavlja, da je bil odobren popoln dostop do 7323 dokumentov (72,5 %) in delni dostop do 1181 dokumentov (11,70 %), medtem ko je bil zavrnjen dostop do 1592 dokumentov (15,80 %); kar zadeva potrdilne prošnje ugotavlja, da je bil odobren popoln dostop do 36 dokumentov in delni dostop do 45 dokumentov, medtem ko je bil zavrnjen dostop do 45 dokumentov; ugotavlja, da je bilo za obravnavo začetnih prošenj v povprečju potrebnih 17 delovni dni, za obravnavo potrdilnih prošenj pa 31 delovnih dni;
57.	ugotavlja, da je bilo v okviru izvajanja sklepa generalnega sekretarja št. 23/2021 o psihičnem in spolnem nadlegovanju na delovnem mestu v letu 2024 sprejetih več ukrepov, kot so obvezna usposabljanja o preprečevanju nadlegovanja in neprimernega vedenja za novince, nove vodstvene delavce in pripravnike; ugotavlja, da ima sekretariat skupino zaupnih svetovalcev za boj proti nadlegovanju, ki je v letu 2024 obravnavala 13 prošenj za zaupno svetovanje v zvezi z morebitnim nadlegovanjem ali neprimernim vedenjem;
58.	pozdravlja, da glede na javno dostopna letna poročila odgovorni odredbodajalci na podlagi prenosa pooblastil v letu 2024 niso bili obveščeni o primerih goljufij ali nepravilnosti niti takšnih primerov nista obravnavala komisija iz člena 145 finančne uredbe oziroma urad OLAF;
Digitalizacija, kibernetska varnost in varstvo podatkov
59.	ugotavlja, da si je sekretariat v letu 2023 še naprej prizadeval za uresničitev svojega cilja digitalne preobrazbe v skladu s prednostnimi nalogami iz digitalne strategije za obdobje 2022–-2025; ugotavlja, da je bilo od 103 projektov, povezanih z informacijsko tehnologijo, v letnem delovnem načrtu za leto 2024 ob koncu leta zaključenih 11 %, 3 % pa so bili preklicani ali združeni, pri čemer večina projektov (62 %) še ni končanih;
60.	z zadovoljstvom ugotavlja, da je bilo leta 2024 98 % računov predloženih elektronsko (v primerjavi s 97 % leta 2023), 49 % pogodb in naročilnic sekretariata pa je bilo podpisanih z elektronskim podpisom; ugotavlja tudi, da so bili vsi novi postopki javnega naročanja, ki presegajo 143 000 EUR, upravljani z orodjem Komisije za upravljanje javnih naročil;
61.	je seznanjen z glavnimi prednostnimi nalogami sekretariata v zvezi z medinstitucionalnimi sinergijami in usklajevanjem postopkov na področju poslovnih kadrovskih procesov s pomočjo enotnega storitvenega portala (HR-IT); ugotavlja, da je sekretariat leta 2024 s Komisijo podpisal memorandum o soglasju za večletni program preoblikovanja človeških virov, ki se mu je sekretariat pridružil julija 2024;
62.	pozdravlja nadaljnji napredek, ki ga je sekretariat dosegel v letu 2024 na področju informacijske tehnologije in digitalizacije, kot so uvedba novega orodja za upravljanje terminov za zdravljenje in cepljenje, nova platforma za upravljanje prijav za pripravništvo, prva faza projekta POMME, ki izboljšuje aplikacijo za potek dela v zvezi z načrtovanjem sej in načrtovanjem tolmačenja, platforma (PreSY) za celovit pregled dejavnosti spremljanja v treh stavbah Sveta, platforma (e-Resto catering) za dejavnosti in zahteve, povezane s pripravo in dostavo hrane, ter orodje Collab Conseil, namenjeno shranjevanju vseh logističnih dokumentov, potrebnih za priprave Ministrskega sveta;
63.	ugotavlja, da je sekretariat testiral različna orodja, ki temeljijo na umetni inteligenci, da bi odgovoril na vprašanja o kadrovskih predpisih, pripravil učno gradivo (strukturirano vsebino, študije primerov, kvize ali videoposnetke na podlagi določenega vnosa) ali pomagal vodstvenim delavcem pri preučevanju življenjepisov;
64.	ugotavlja, da je Evropski nadzornik za varstvo podatkov leta 2024 v ključnih evropskih institucijah, vključno s sekretariatom, izvedel revizijo obdelave zdravstvenih podatkov, zlasti hrambe teh podatkov; poziva sekretariat, naj izvaja priporočila Evropskega nadzornika za varstvo podatkov v zvezi z zagotavljanjem ustreznih politik hrambe podatkov;
65.	je seznanjen z dejavnostmi sekretariata prek strukture digitalnih storitev, katerih cilj je skladnost z novo uredbo o kibernetski varnosti, ki je začela veljati na začetku leta 2024; v zvezi s tem ugotavlja, da je sekretariat leta 2024 vzpostavil notranje postopke za poročanje o incidentih na področju kibernetske varnosti, zagotovil prispevke za vse smernice Službe za kibernetsko varnost za institucije, organe, urade in agencije Unije (CERT-EU) ter uvedel storitev za upravljanje skladnosti na področju kibernetske varnosti, medtem ko je bilo v tem letu zaključenih 11 poročil o skladnosti; pozdravlja prizadevanja sekretariata za dokončanje začetnega pregleda kibernetske varnosti vseh njegovih digitalnih omrežij in informacijskih sistemov; izreka pohvalo Svetu za njegovo sodelovanje pri pripravi evropskega meseca kibernetske varnosti 2024, ki je bil osredotočen na socialni inženiring;
Stavbe
66.	je seznanjen s ključnimi projekti, izvedenimi v letu 2024, kot je prenova sejnih sob Sveta, vključno z novim pohištvom, pisarniških hodnikov in akreditacijske pisarne Justus Lipsius;
67.	ugotavlja, da je sekretariat začel pripravljalne dejavnosti za prenovo stavb, vključno s stavbo Justus Lipsius in glavno upravno stavbo; je obveščen, da je bila izražena potreba po popolni prenovi teh stavb, da bi zagotovili učinkovito delovanje in popolno skladnost z regulativnim okvirom Unije v zvezi z okoljsko učinkovitostjo;
68.	ugotavlja, da so bila s proračunsko prerazporeditvijo leta 2023 za 33 % povečana sredstva v proračunski vrstici 2011 „Voda, plin, elektrika in ogrevanje“; ugotavlja, da je sekretariat še naprej zmanjševal porabo energije, na primer z zmanjšanjem ogrevanja stavb in zamenjavo kotlov v stavbi Justus Lipsius;
69.	ugotavlja, da so bili v letu 2023 izvedeni ključni projekti, in sicer prenova nekaterih sejnih sob v stavbah LEX in Justus Lipsius, nadaljevanje prenove pisarniških hodnikov v stavbi Justus Lipsius, izboljšanje prostora in infrastrukture za kolesa v prostorih Generalnega sekretariata Sveta Evrope ter posodobitev recepcij v stavbi Justus Lipsius;
70.	obžaluje, da Svet še vedno ni uvedel poenostavljenega postopka akreditacije, da bi uslužbencem drugih institucij Unije olajšal dostop do svojih prostorov;
Okolje in trajnostnost
71.	ugotavlja, da je bilo po zunanji reviziji, opravljeni leta 2024, ohranjeno certificiranje sekretariata v okviru sistema za okoljsko ravnanje in presojo (EMAS);
72.	ugotavlja, da je sekretariat leta 2024 dosegel prihranke energije z izboljšanjem energijske učinkovitosti svoje tehnične infrastrukture, kot so sistemi razsvetljave v stavbah, ki jih zaseda; ugotavlja, da se je poraba energije v sekretariatu med letoma 2018 in 2024 zmanjšala za 24,40 %, poraba vode med letoma 2023 in 2024 pa za 17 %; pozdravlja pobude sekretariata za nadaljnje zmanjšanje porabe papirja;
73.	pozdravlja trajnostne prakse sekretariata, ki so del nekaterih njegovih dejavnosti; med drugim ugotavlja, da več postopkov javnega naročanja in okvirnih pogodb vključuje merila za zmanjšanje količine odpadkov in recikliranje opreme, da se sekretariat posvetuje z zelenim uradom o projektih javnega naročanja visoke vrednosti in da so njegove restavracije leta 2024 pridobile certifikat „Good Food“; pozdravlja, da je sekretariat leta 2024 revidiral priročnik za službena potovanja uslužbencev, ki je začel veljati leta 2025 in zajema nove spodbude za zmanjšanje ogljičnega odtisa zaradi potovanj uslužbencev; z zadovoljstvom ugotavlja, da se je delež uslužbencev, ki so za prihod na delo uporabljali trajnostna sredstva, kot sta javni prevoz ali kolo, povečal s 67 % leta 2023 na 78 % leta 2024;
74.	pozdravlja dejstvo, da je sekretariat razvil okoljsko strategijo, ki določa pot od leta 2025 do leta 2030 za izboljšanje okoljske uspešnosti sekretariata, in izvedel komunikacijske ukrepe za povečanje ozaveščenosti uslužbencev, delegatov in obiskovalcev o ukrepih, povezanih z okoljem, ki jih je mogoče sprejeti;
75.	ugotavlja, da je sekretariat kupil več trajnostnih prevoznih sredstev, tj. eno električno limuzino in tri hibridne kombije; ugotavlja tudi, da so bili izboljšani infrastruktura in objekti za kolesa pred stavbo Justus Lipsius;
Medinstitucionalno sodelovanje
76.	poudarja, da je treba člen 319 PDEU revidirati v okviru spremembe te pogodbe, da se izrecno določi, da Parlament poleg podelitve razrešnice Komisiji podeli razrešnico tudi drugim institucijam, organom, uradom in agencijam Unije glede izvrševanja njihovih oddelkov proračuna ali njihovih proračunov; poziva Svet, naj premosti medinstitucionalni spor in nadaljuje pogovore s Parlamentom, da bi dosegli skupni dogovor za nemoteno nadaljevanje postopka razrešnice;
Komuniciranje
77.	ugotavlja, da je skupni proračun za komuniciranje v letu 2023 ob upoštevanju prerazporeditev, izvedenih med letom, znašal 12 518 610 EUR, kar je bilo 5,45 % več kot v proračunu za leto 2023;
78.	ugotavlja, da je sekretariat leta 2024 zagotovil komunikacijske storitve predsedniku Evropskega sveta, predsedniku Euroskupine, šestmesečnima predsedstvoma (Belgija in Madžarska), visoki predstavnici/podpredsednici, državam članicam in sekretariatu; ugotavlja, da je sekretariat v letu 2024 poskrbel za stalne odnose z mediji, podporo družbenim medijem in spletni prisotnosti med prehodom nosilcev funkcij, organiziral avdiovizualno poročanje in pretakanje ključnih mednarodnih dogodkov ter ohranil visokokakovostno operativno podporo, vključno z oddajanjem dogodkov v živo, tiskovnimi storitvami in znamčenjem za institucionalna vrhunska srečanja in seje;
79.	ugotavlja, da je bilo glede na spletno anketo, izvedeno v zadnjem četrtletju leta 2024, 68,30 % uporabnikov (več kot 67 % leta 2023) zadovoljnih s splošno izkušnjo s spletnim mestom Sveta, ki je leta 2024 imelo več kot 26 milijonov obiskov (7 % več kot leta 2023), in imelo 71 400 naročnikov, v primerjavi s 57 900 leta 2023;
80.	ugotavlja, da je generalni direktorat za komuniciranje (GD COMM) v letu 2024 izvajal obsežne tiskovne in medijske dejavnosti, vključno s 76 tiskovnimi konferencami, 771 sporočili za javnost, 84 tiskovnimi konferencami ter celovito podporo za akreditacijo in poročanje medijev; ugotavlja tudi, da sta se tiskovno središče in spletno mesto Sveta široko uporabljala, pri čemer je razdelek spletnega mesta Sveta za medije pritegnil več kot 6,4 milijona obiskov, spletne strani o sejah pa skoraj 2 milijona obiskov, kar kaže na trajno zanimanje javnosti in medijev za odločanje v Svetu;
81.	ugotavlja, da so digitalne ekipe sekretariata v letu 2024 v tesnem sodelovanju s predsedstvi spremljale in izboljševale spletna mesta belgijskega in madžarskega predsedstva, pri čemer so zabeležile približno 407 000 obiskov in 1,2 milijona ogledov strani skupaj, ter stalno izboljševale glavno spletno mesto Sveta z 19 sklopi uporabniško usmerjenih izboljšav; je seznanjen tudi z uvedbo funkcij strojnega prevajanja in nadgradnjami dostopnosti, skupaj z obsežnimi uporabniškimi raziskavami za izboljšanje jasnosti in lažje krmarjenje po spletnih vsebinah v vseh uradnih jezikih Unije, s čimer se krepita digitalni doseg Sveta ter sodelovanje z deležniki in državljani.

